b'\n_START_ARTICLE_\nZarja (1929)\n_START_PARAGRAPH_\nZarja je bilo glasilo Slovenske \xc5\xbeenske zveze v ZDA. Zveza, ki je bila ustanovljena 1926 na pobudo Merie Prisland zaradi spoznanja, da \xc5\xbeenske ne morejo enakopravno uveljavljati svojih stali\xc5\xa1\xc4\x8d v drugih slovenskih podpornih organizacijah, je imela v prvih dveh letih delovanja svojo rubriko v Amerikanskem Slovencu, 1929 pa je za\xc4\x8dela izdajati lastno mese\xc4\x8dno revijo Zarja - The Dawn. Predsednica M. Prisland je v 1. \xc5\xa1t. Zarje zapisala, da bo revija \xc5\xa1irila izobrazbo, enotnost in slogo med Slovenkami razkropljenimi po ZDA. Prvo leto je revijo urejala sama predsednica , za njo se je nato zvrstilo ve\xc4\x8d urednic, od 1952 jo ureja Corine Novak-Leskovar, h\xc4\x8di A. Novak. Zarja je sprva izhajala v sloven\xc5\xa1\xc4\x8dini, od 1935 pa so za\xc4\x8deli uvajati angle\xc5\xa1ke strani, sedaj pa je v sloven\xc5\xa1\xc4\x8dini le \xc5\xa1e 1 ali 2 strani. Zarja v glavnem objavlja poro\xc4\x8dila o delu dru\xc5\xa1tev vklju\xc4\x8denih v zvezo, spodbuja k ohranjanju slovenske eti\xc4\x8dne dedi\xc5\xa1\xc4\x8dine in poro\xc4\x8da o pomembnih dogodkih v Sloveniji.'